Аддзел адукацыі Ельскага райвыканкама

Дзяржаўная ўстанова адукацыі «Сярэдняя школа № 2 г. Ельска»

АПІСАННЕ ВОПЫТУ ПЕДАГАГІЧНАЙ ДЗЕЙНАСЦІ

«РАЗВІЦЦЁ ТВОРЧАГА ПАТЭНЦЫЯЛУ ВУЧНЯЎ

НА ЎРОКАХ ЛІТАРАТУРНАГА ЧЫТАННЯ

ПРАЗ ВЫКАРЫСТАННЕ РОЗНЫХ ВІДАЎ ЗАДАННЯЎ»

 Аноцкая Іна Міхайлаўна,

 настаўнік I ступені агульнай сярэдняй адукацыі

2021

 Без творчасці немагчыма пазнанне чалавекам

 сваіх сіл, здольнасцяў, схільнасцяў …

 В. А. Сухамлінскі

**1. Інфармацыйны блок**

 **1. 1. Назва вопыту работы**

 Развіццё творчага патэнцыялу вучняў на ўроках літаратурнага чытання праз выкарыстанне розных відаў заданняў.

 **1. 2. Актуальнасць вопыту**

 Беларускае грамадства на сучасным этапе развіцця асабліва востра мае патрэбу ў самастойных, адказных, творчых асобах. Такія людзі здольныя рэалістычна ацэньваць жыццёвую сітуацыю, яе крыніцы, ставіць перад сабой прагрэсіўныя мэты, знаходзіць эфектыўныя сродкі для іх дасягнення. Развіццё і выхаванне такіх грамадзян з’яўляецца актуальнай праблемай у сістэме адукацыі Рэспублікі Беларусь.

 Што ж такое творчасць? У слоўніку С. І. Ожагава даецца наступная трактоўка гэтага паняцця: «Стварэнне новых па задуме культурных, матэрыяльных каштоўнасцяў» [3, с. 687]. Менавіта творчы чалавек, рэалізуючы свае асабістыя запросы, здольны рашаць праблемы грамадства і, тым самым, сваёй дзейнасцю забяспечваць прагрэс таго грамадства, у якім жыве. Інакш кажучы, творчы пачатак чалавека – гэта заўсёды імкненне наперад, да лепшага, да прагрэсу, да дасканаласці. Як адзначыў адзін з вялікіх мысліцеляў Джон Дзеніскар: «Творчасць – гэта момант стварэння будучыні ў сучасным» [2, с. 157].

 Безумоўна, менавіта ў дзяцінстве закладваецца падмурак асобы, асновы светапогляду. Дзеці развіваюцца найлепшым чынам тады, калі яны сапраўды захопленыя працэсам навучання і самі актыўна ўдзельнічаюць у гэтым працэсе, раскрываючы свой патэнцыял, свой унутраны свет. Менавіта інтарэс з'яўляецца асноўным стымулам дзейнасці вучня, яго развіцця, навучання. Рыхтуючыся да ўрокаў літаратурнага чытання, я кожны раз задумвалася над тым, як данесці матэрыял, каб навучанне было цікавым, зразумелым, даступным і, у выніку, рэзультатыўным.

 Такім чынам, відавочна актуальнасць праблемы, якая вызначыла выбар маёй тэмы: «Развіццё творчага патэнцыялу вучняў на ўроках літаратурнага чытання праз выкарыстанне розных відаў заданняў».

 **1. 3. Мэта вопыту**

 Павышэнне ўзроўню творчай актыўнасці вучняў I ступені агульнай сярэдняй адукацыі праз выкарыстанне сістэмы прыёмаў, формаў і метадаў на ўроках літаратурнага чытання.

 Для дасягнення пастаўленай мэты я вызначыла наступныя задачы:

1. Вызначыць комплекс педагагічных прыёмаў, формаў і метадаў, якія ўплываюць на актывізацыю творчай дзейнасці.

2. Вывучыць і апрабаваць прыёмы, формы і метады, якія ўплываюць на актывізацыю творчай дзейнасці.

3. Ацаніць эфектыўнасць выкарыстання дадзеных прыёмаў, формаў і метадаў для павышэння ўзроўню творчай актыўнасці, удасканалення інтэлектуальнага развіцця, фарміравання вучэбнай матывацыі і цікавасці да предмета.

**2. Апісанне тэхналогіі вопыту**

 **2. 1. Галоўная ідэя вопыту**

 Ва ўсе часы высока цанілася творчасць людзей. Менавіта творчасць – гэта разумовая гімнастыка, гэта крыніца для развіцця мыслення і, безумоўна, гэта свабода дзейнасці і думкі.

 Ствараючы нешта новае, творчыя людзі ствараюць і частку культуры сваёй краіны, ад іх залежыць, на якім узроўні культурнага развіцця падымецца дзяржава. Такім чынам, «творчыя людзі - гэта рухавік прагрэсу» [2, с. 158]. Развіваць творчую асобу лепей, канешне ж, пачынаючы з ранняга дзяцінства. Непасрэдна на ўроках літаратурнага чытання, выкарыстоўваючы эфектыўныя прыёмы, формы і метады, магчыма выхаваць творчую асобу, развіць дзіцячае ўяўленне, успрыманне, мысленне.

 Такім чынам, творчая дзейнасць вучня павышае яго зацікаўленасць у навучальным працэсе, садзейнічае паспяховаму засваенню ведаў, стымулюе інтэлектуальныя намаганні, упэўненасць у сабе, выхоўвае незалежнасць поглядаў і, безумоўна, павышае якасць ведаў не толькі па літаратурнаму чытанню, але і па ўсіх прадметах.

 **2. 2. Апісанне сутнасці вопыту**

 Значную ролю ў актывізацыі творчай дзейнасці вучняў I стуепені агульнай сярэдняй адукацыі, на маю думку, мае прыём вершаскладання, бо праз мастацкае слова можна выказваць свой настрой, свае пачуцці, стаўленне да навакольнай рэчаіснасці. Пры дапамозе словатворчасці фарміруецца слоўнікавы запас вучняў, удасканальваецца выразнасць і складнасць мовы. Работа па гэтай методыцы пачынаецца, канешне ж, з параўнальнай характарыстыкі празаічнага твора і паэтычнага. Такім чынам, у выніку, вучні знаёмяцца з паняццем ​​рыфма.

 Сістэма работы па развіцці вершаскладання пачынаецца ад простага (1-2 клас), ідзе да складанага і ўключае ў сябе наступныя віды заданняў:

• знаходжанне рыфмаў у вершаваным творы;

• дапаўненне слоў і фраз у рыфму (загадкі, чыстагаворкі);

• падбор рыфмаў да слоў;

• вылучэнне з прапанаваных рыфмуючых слоў, адпаведных па змесце.

Напрыклад.

*Сонейка па небе пракацілася*

*І за лес далёкі … (звалілася, апусцілася,закацілася).*

*Жыў на свеце добры слон.*

*Сачыняў шмат казак ён.*

*Кніжкі добрыя пісаў*

*І сябрам іх … (маляваў, даглядаў, раздаваў).*

 У трэцім і чацвёртым класах работа ўскладняецца. Прапануюцца заданні наступнага характару:

• устанаўленне лагічнай структуры верша па сэнсу (прапануецца, напрыклад, чатырохрадкоўе, у якім сказы дадзены ўроскід. Неабходна пабудаваць іх, захоўваючы лагічную паслядоўнасць).

Напрыклад:

І караблікі пускаць (*Дожджык часты сыпаў, ліў —*

Дожджык часты сыпаў, ліў — *Па двары ручай паплыў.*

Пабягу хутчэй гуляць *Пабягу хутчэй гуляць*

Па двары ручай паплыў. *I караблікі пускаць);*

• працяг верша па яго пачатку. Так, напрыклад, верш “Сяброўства”.

*Пачатак верша. Вучні напісалі працяг.*

Сябруе вавёрка з грыбамі А вусені – з лістамі.

………………………. Каза – з травою,

 А заяц – з карою.

 Мядзведзь – з малінаю,

 А птушкі – з калінаю.

 Сябруе кошка з малаком,

 А наш Ягорка з Ігарком.

 • прыдумванне двухрадкоўя і чатырохрадкоўя да слоў, якія рыфмуюцца.

Дадзены словы: зіма, мяцеліцай, Дадзены словы: мама, самая,

сама, вуліцы. мілаю, клапатлівымі.

*Верш вучня. Верш вучаніцы.*

Прыйшла марозная зіма Мой свет – гэта мама,

З завеяй і мяцеліцай. Любімая, родная самая,

За дзень і ноч яна сама Са сваёю ўсмешкаю мілаю

Пабяліла ўсё на вуліцы. І рукамі клапатлівымі!

• апісанне прадметаў у вершаванай форме з выкарыстаннем прыметнікаў;

• складанне верша на дадзеную тэму. Так, былі складзены наступныя вершы: «Зіма», «Мой вялікі свет!», «Адпачынак», а верш «Мары быць!» (аўтар – Бурмель Глеб, вучань 2 класа) быў адзначаны дыпломам 2 ступені на раённым конкурсе літаратурных работ.

 У развіцці ўмення вершаскладання вялікую ролю, лічу, адыгрывае вы-карыстанне вучнямі выяўленча-выразных моўных сродкаў, менавіта, эпітэтаў, параўнанняў, метафар, увасабленняў. Такую работу практыкую, пачынаючы з другога класа. На ўроках літаратурнага чытання пры вывучэнні любога твора вучні знаходзяць вядомыя ўжо ім моўныя сродкі і запісваюць іх у рабочы сшытак. Заданне ўскладняецца падборам рыфмаў да гэтых слоў.

 На ўроках літаратурнага чытання вялікую ролю надаю рабоце з фразеалагізмамі, якія «узбагачаюць нашу мову, робяць яе вобразнай» [6, с. 3]. Лічу, што чым больш фразеалагізмаў ведае і выкарыстоўвае ў сваёй мове чалавек, тым цікавей яго слухаць і з ім размаўляць. Работу з гэтымі выразнымі сродкамі мовы пачынаю з другога класа. Спачатку прапаную дзецям паслухаць сітуацыю. Напрыклад.

─ Мама, Паша б’ецца! - крычыць з пакоя Маша.

─ А Маша дражніцца! - раздаецца голас Пашы.

Мама заходзіць у пакой і кажа:

─ Дзеці, вы сёння ўвесь дзень як кошка з сабакам! [6, с. 32]. Далей прапаную вучням абмеркаваць: што мела мама на ўвазе, калі вымаўляла фразу «як кошка з сабакам». На дошцы запісаны варыянты адказу:

• Маша і Паша забылі пакарміць кошку і сабаку.

• Дзеці ўвесь час сварацца.

• Дзеці ніколі не сварацца.

Выбраўшы правільны адказ, робіцца вынік: як кошка з сабакам - так кажуць пра тых, хто пастаянна варожа адносіцца адзін да другога.

 Менавіта ў такой паслядоўнасці былі разгледжаны і вывучаны наступныя фразеалагізмы: на сёмым небе, лавіць мух, працаваць падкасаўшы рукавы, вадзіць за нос, біць лынды, таўчы ваду ў ступе, сем пятніц на тыдні [6, с. 51 - 59] і многія іншыя. Зразумеўшы значэнне фразеалагізмаў, вучні могуць выконваць больш складаныя заданні. Напрыклад.

Практыкаванне «Замяні». З даведніка неабходна выбраць патрэбны фразеалагізм і замяніць ім падкрэсленае слова ў сказе.

Вера Сяргееўна тлумачыла рашэнне задачы, але Пеця не слухаў.

Іра даведалася, што паездка адкладваецца, і засумавала.

Кірыл цэлы дзень гультайнічаў.

Мы здагадваліся, што ён нас ашуквае.

Першага верасня Марына прачнулася вельмі рана.

Даведачны матэрыял: павесіць нос; вадзіць за нос; ні свет, ні зара; біць лынды; прапусціць міма вушэй.

Практыкаванне «Збяры фразеалагізмы». *Як; вадзіць; хата; галаву; за нос; мая; кануў; у ваду: з краю; ламаць.*

Адказы. Як у ваду кануў. Вадзіць за нос. Мая хата з краю. Ламаць галаву.

Практыкаванне «Падбяры адпаведныя фразеалагізмы».

Так, да слова -працавітасць- вучні павінны былі падабраць як мага больш фразеалагізмаў. Варыянты, якія прапанавалі дзеці: закасаўшы рукавы, у поце твару, не пакладаючы рук, да сёмага поту, круціцца як вавёрка ў коле. Да слова -падманваць- вучні падабралі наступныя ўстойлівыя спалучэнні слоў: абвесці вакол пальца, тлуміць галаву, уціраць акуляры, вадзіць за нос, вешаць лапшу на вушы.

 Усе фразеалагізмы, з якімі вучні знаёмяцца, запісваюцца ў слоўнікі. Кожнаму ўстойліваму выразу даецца яго значэнне. Навучыўшыся актыўна выкарыстоўваць слоўнік, вучні прыходзяць да высновы аб існаванні фразеалагізмаў - сінонімаў і фразеалагізмаў - антонімаў. (У двух кроках - рукой падаць (сінонім), за трыдзевяць зямель (антонім). Закасаўшы рукавы - у поце твару (сінонім), спусціўшы рукавы (антонім) і г. д.) Напрыклад, у 4 класе можна прапанаваць наступнае заданне: злучыць стрэлкамі фразеалагізмы-сінонімы.

Ламацца ў адчыненыя дзверы

Паказаць на дзверы

Паказаць парог

Дзверы адчынены

Дарога адкрыта

Адмыкаць адамкнёныя дзверы

 З мэтай актывізацыі слоўнікавага запасу малодшых школьнікаў, а таксама выкарыстання імі фразеалагізмаў у тэкстах, прапаную наступныя заданні: складанне сказаў і тэкстаў з дадзеным фразеалагізмам, запіс фразеалагізмаў, якія выказваюць галоўную думку тэксту, выбар фразеалагізма, які характарызуе дадзеную сітуацыю, падбор фразеалагізмаў па канкрэтнай тэматыцы. Такую работу я праводжу сістэматычна, кожны раз выкарыстоўваю больш складаныя элементы.

 Выкарыстоўваючы выразныя сродкі мовы, ужо з першага класа вучні рыхтуюцца да напісання сачынення. Спачатку гэта будуць, безумоўна, вусныя выказванні, у другім-чацвёртым класах – ужо пісьмовыя сачыненні. Лічу , што вельмі важным для напісання сачынення з’яўляюцца экскурсіі-назіранні. Дзеці ўглядаюцца ў неба, падбіраюць словы-апісанні (блакітнае, бязвоблачнае, светлае, высокае), удыхаюць паветра і тут жа вызначаюць, што яно свежае, чыстае, прахладнае. Затым разглядаюць дрэвы і кусты, траву і кветкі, слухаюць галасы птушак, назіраюць за насякомымі. У працэсе гэтых назіранняў ідзе параўнанне прадметаў, супастаўленне, выкарыстоўваюцца эпітэты, метафары, падбіраюцца сінонімы, антонімы. Пад уплывам убачанага і пачутага ў вучняў з’яўляецца неабходнасць падзяліцца сваімі новымі ведамі, думкамі, перажываннямі, пачуццямі. Усё гэта дзеці выражаюць ў малюнках і, вядома ж, у слове. Назіранні вучняў за прыродай даюць «разнастайнае кола тэм для вусных і пісьмовых выказванняў» [1, с. 36]. Так, маімі вучнямі былі напісаны творы на наступныя тэмы: «Залатая восень», «Прырода ў розныя поры года», «Першы снег», «Сям'я і я», «Мой любімы настаўнік», «Лепшыя сябры», «Мае гадаванцы», «Любімыя гульні», «Хобі – што гэта такое?». Работа над сачыненнем выхоўвае граматнага і ўдумлівага чытача, развівае мастацкі густ, чуццё да мовы, вобразнае мысленне, творчае ўяўленне. Мае вучні актыўна ўдзельнічаюць у раённых літаратурных конкурсах, а сачыненне вучня 4 класа Халадовіча Ігара «Край наш родны, ганаруся табой!» было адзначана ў Нацыянальнай акадэміі навук на конкурсе творчых пісьмовых работ «За што я люблю родную зямлю».

 Асновай пазнавальнай дзейнасці і творчасці з’яўляецца дыдактычная гульня. Аб значэнні гульні ў працэсе навучання В. А. Сухамлінскі пісаў: «Без гульні няма, і не можа быць паўназначнага разумовага развіцця ... Гульня – гэта іскра, якая запальвае агеньчык цікаўнасці і дапытлівасці» [7, с. 59]. На ўроках літаратурнага чытання часта выкарыстоўваю дыдактычныя гульні на этапах аналізу эмацыянальна-вобразнага зместу і абагульнення прачытанага.

 Так, напрыклад, гульня «Словы заблудзіліся» па вершу «Вясенняя раніца» М. Чарота (2 клас):

Гляньце ў аконца, дзеткі, *(Гляньце, дзеткі, у аконца,*

Ды ўставаць ужо пара *Ды пара ўжо ўставаць.*

Як там бясконца прыгожа. *Як прыгожа там бясконца*

Сорам позна спаць, дзеткі! *Сорам, дзеткі, позна спаць!)*

 Гульня «Шыфравальшчыкі» па твору «А таму!» Міколы Янчанкі (3 клас). (Расшыфруйце імёны галоўных герояў апавядання: авжзмітрокгшў-раімтьвалодзяпіманяпэзежуромкакхцео (Змітрок, Валодзя, Маня, Ромка).

 Таксама на ўроках выкарыстоўваю такія гульні як «Хто ёсць хто?», «Адгадай», «Лішнія словы» «Што за чым» і многія іншыя.

 У працэсе гульні ў дзяцей фарміруюцца не толькі агульнавучэбныя ўменні і навыкі, уменні кантролю і самакантролю, але і развіваюцца такія якасці як кемлівасць і знаходлівасць. Па правілах гульні «Што агульнага» (1 клас) неабходна назваць прыкмету, якая аб’ядноўвае наступныя словы: елка, вожык, кактус; самалёт, страказа, чайка; дэльфін, падводная лодка, жаба; вогнішча, ліхтарык, сонца; сумёт, снегавік, лядзяш; трава, жаба, елка; гадзіны, чалавек, жыраф; сабака, жук, сом; кніга, сшытак, газета.

 Гульня «Памылкі ў назве». Патрэбна аднавіць назвы апавяданняў па вывучанаму раздзеле. Напрыклад, раздзел «Чалавек і мастацтва» (4 клас): «Танцы і песні», «Народ і казка», «Музыка-чараўнік», «Тураўскія паясы», «Бусліны канфуз». (Правільныя адказы: «Народ і песні», «Песня і казка», «Музыка-чарадзей», «Слуцкія паясы», «Шпачыны канфуз»).

 З вялікім задавальненнем мае вучні прымаюць удзел у працэсе наступных гульняў: «Слова ў слове», «Наборшчык«, «Назаві адным словам» «Што лішняе», «Знайдзі памылкі», «Злучы» і г. д. [4]

 Немалую ролю ў працэсе актывізацыі творчай дзейнасці вучняў адыгрываюць інтэрактыўныя метады і прыёмы ў навучанні. Да іх адносяцца: «Метад зваротнай сувязі», «Бумеранг», «Інтэрв'ю» [5, с. 5], «Гарачы стул», «Кошык ведаў», «Акварыум», «Мазгавы штурм», «Рэцэпты поспеху», «Так ці не» [8, с. 51] і многія іншыя.

 Так, напрыклад, інтэрактыўны метад зваротнай сувязі. (Праца ў парах). На партах ляжаць канверты з разрэзанымі малюнкамі. На кожную пару навучэнцаў адзін канверт з ілюстрацыяй, напрыклад, да аднаго з апавяданняў І. Муравейкі (ілюстрацыі на партах розныя і да розных твораў). Неабходна скласці карцінку, даведацца з якога яна твора і абгрунтаваць свой адказ.

 Метад «Бумеранг». Вучні дзеляцца на групы. Кожная група атрымлівае заданне, напрыклад:

- адказаць на пытанні па змесце твора;

- скласці характарыстыку галоўнага героя;

- успомніць творы аўтара, што вывучаліся раней і г. д.

Вучні выконваюць заданні і перадаюць ліст іншай групе, якая ўдакладняе і дапаўняе адказ. Работа заканчваецца, калі група атрымлівае назад ліст з дапоўненым заданнем.

 Метад «Інтэрв’ю». Вучні рыхтуюць пытанні па вывучаным творы. Затым на ўроку, працуючы ў парах, задаюць адзін аднаму падрыхтаваныя пытанні.

 Метад «Гарачы стул». Вучні рыхтуюць 3-4 пытання па змесце твора. Адзін з вучняў садзіцца на «гарачы» стул перад класам і адказвае на падрыхтаваныя аднакласнікамі пытанні. Гэты метад прымяняю ў час гульні «Перакладчык». Вучні называюць словы на рускай мове, а той, хто сядзіць на «гарачым» стуле павінен хутка перакласці словы на беларускую мову.

 Метад «**Кошык ведаў**»выкарыстоўваю на абагульняючых уроках. Вучням даецца магчымасць выявіць усё, што яны ведаюць па вывучанаму раздзеле.

 Метад «Даміно». Гэты метад можна прымяняць як пры вывучэнні асобнага твора, так і пры замацаванні па ўсяму раздзеле. Правілы наступныя: вучням раздаюцца карткі, раздзеленыя на дзве паловы, на адной напісаны адказ да папярэдняга пытання, а на другой палове – новае пытанне. Напрыклад, пры абагульненні па раздзеле «Урокі жыцця» (2 клас) вучням прапаноўваецца ўспомніць назвы твораў і прозвішчы аўтараў гэтых твораў. Першай пачынаю гульню і выкладваю картку:

“Хлоп-

чык і лётчык”

Затым гульню працягвае той вучань, у якога ёсць картка з прозвішчам аўтара дадзенага твора. Картка мае наступны выгляд:

 Янка “Чатыры

Купала пажаданні”

Такім чынам, атрымліваецца наступны ланцуг картак:

Максім

Танк

 Іван “Жук і

Муравейка слімак”

 Васіль “Хто самы

 Вітка добры?”

 Янка “Чатыры

Купала пажаданні”

Аляксей “Куплёная

Якімовіч груша”

“Хлоп-

чык і лётчык”

 Прыём «Так ці не». Вучні ўважліва чытаюць зацвярджэнні і вырашаюць, верныя яны ці не. Напрыклад, пытанні да твора Ф. Рамашкі «Пацеркі на снезе» (2 клас):

* Стажок стаяў на полі. (Не. Стажок стаяў за вёскай, на ўзлессі).
* Дзядуля скінуў са стажка апалае лісце. (Не. Дзядуля скінуў са стажка снег).
* Неўзабаве ўсё сена ляжала на санях. (Так).
* На снезе дзяўчынка заўважыла чорныя кропелькі. (Не. На снезе дзяўчынка заўважыла чырвоныя кропелькі).
* Нібы маміны пацеркі. (Так).
* Надзейка пачала хутчэй збіраць божых каровак. (Не. Любачка пачала хутчэй збіраць божых каровак).

 Прыём «5 з 15» (з прапанаваных слоў выбраць толькі тыя якасці, якія характарызуюць героя). Напрыклад, даць характарыстыку дзятлу Петраку з твора «Вавёрка піша сачыненне» А. Карлюкевіча: баязлівы, уважлівы, прагны, працавіты, лянівы, мужны, смелы, спагадлівы, дрэнны, добры, вясёлы, сумны, душэўны, злосны, зайздросны).

 Такім чынам, навучанне павінна быць арганізавана так, каб вучням было цікава вучыцца, каб яны змаглі раскрыць свой патэнцыял. Неабходна заахвочваць іх дапытлівасць, творчыя парывы, бо менавіта творчы пачатак у чалавека – гэта, як было вышэй адзначана, заўсёды імкненне наперад, да лепшага, да прагрэсу, да дасканаласці.

**3. Заключэнне**

 Аналізуючы сваю дзейнасць па вышэйпададзенай тэме, я прыйшла да наступнай высновы:

1) выкананне заданняў творчага характару садзейнічае развіццю ў вучняў аналітыка-сінтэтычнай дзейнасці мыслення;

2) актывізуецца ўяўленне, увага, памяць, назіральнасць;

3) выяўляецца высокая ступень самастойнасці, уменне пераадольваць цяжкасці, жаданне даводзіць пачатую справу да свайго лагічнага завяршэння;

4) пашыраюцца пазнавальныя і творчыя магчымасці вучняў;

5) назіраецца паспяховае авалоданне больш складаным навучальным матэрыялам.

 У выніку неабходна адзначыць, што калі ўся дзейнасць настаўніка I ступені агульнай сярэдняй адукацыі па актывізацыі творчасці вучняў у навучальным працэсе будзе падтрымлівацца і працягвацца бацькамі і іншымі настаўнікамі школы, то ў гэтым выпадку будзе насіць сістэмны і прадуктыўны характар.

**Спіс выкарыстанай літаратуры**

1. Антановіч, Н. М. Методыка выкладання беларускай мовы і літаратурнага

чытання ў пачатковых класах : вучэб. дапам. / Н. М. Антановіч [і інш.] ; пад. рэд. М. Г. Яленскага. – Мінск : Выш. школа, 2019. – 263 с.

2. Зубков, В. Н. Мудрость тысячелетий от А до Я. Великие мысли и афоризмы великих людей / В.Н. Зубков. – М.: Астрель, 2010. – 214 с.

3. Ожегов, С. И. Словарь русского языка / С. И. Ожегов. – М.: Русский язык, 1985. – 797 с.

4. Подгайная, О. В. Активные и интерактивные методы обучения / О. В. Подгайная // Пачатковая школа. – 2013. – № 2.

5. Руцкая, А. В. Актывізацыя пазнавальнай дзейнасці вучняў: інтэрактыўныя метады навучання літаратуры / А. В. Руцкая // Беларус. мова і літ. – 2015. – № 2. – с. 6 – 11.

6. Свірыдзенка, В. І Фразеалагізмы беларускай мовы / В. І. Свірыдзенка. – Мінск : Пачатковая школа, 2019. – 72 с.

7. Сухомлинский, В. А. Сердце отдаю детям / В. А. Сухомлинский. – Киев: Радянська школа, 1974. – 288 с.

8. Томашава, С. М. Нетрадыцыйныя ўрокі беларускай мовы і літаратуры / С. М. Томашава. – Мінск : Выдавецтва Выснова, 2019. – 96 с.